The Zodiacs

The Zodiacs er en rockgruppe fra Rjukan som ble dannet i 1962. De ble først kjent som instrumental gitargruppe før de skiftet stil til vokal 60-talls beatmusikk med både The Kinks og Zombies på platerepertoaret. Bandet fikk kontrakt med Jørg Fr. Ellertsens plateselskap «Troll» og ga ut åtte singleplater der i årene 1964-67. På platedebuten besto gruppen av Ivar Hansson (sologitar), Knut Larsen (rytmegitar), Reidar Grindalen (bass) og Tore Herman Nilssen (trommer). 

Etter den første platen ble Grindalen erstattet av Petter Anton Moe, samtidig som Øystein Ørnes kom med på orgel. Denne besetningen spilte inn de tre neste singlene. Ved omlegningen til vokalstil sluttet organisten Ørnes, mens vokalisten Olle Johnny Lande (som senere var med i Eddy Zoltan) kom inn. Hilmar Lindskog erstattet Larsen på de to neste singlene før Larsen kom tilbake. Tore Olsen overtok trommene på de to siste.

De turnerte flittig og fikk suksess i radioprogrammet Ti i skuddet i 1965 da singelen «Rush on» (skrevet av Ivar Hansson) nådde en 4.-plass. Men etter et mislykket forsøk på suksess i Danmark ble The Zodiacs oppløst mot slutten av 1966 (den siste Troll-singlen kom ut etter at bandet var oppløst). Samle-CD-en The Zodiacs complete samler alle Trollsingler samt fire til da uutgitte innspillinger.

Etter hvert som årene gikk har bandet kommet tilbake ved mange anledninger. Det har vært flere Tinn-musikere innom The Zodiacs opp gjennom årene etter at de startet opp igjen på slutten av 70-tallet også bl.a. Øystein Haugan på keyboard, Arild Kittelsen på gitar og Frank Nielsen på gitar. Det ble singleutgivelse i 1987 og en CD-single i 1995 før de omsider albumdebuterte med Rush on i 2002. Besetningen på den CD-en var Hansson, Nilssen, Lande og rytmegitaristen Bjørn Tore Bystrøm (som kom med i gruppen på 90-tallet først som keyboardist og med-vokalist). 

I 2012 feiret gruppen sitt 50-årsjubileum (og denne gangen sin siste konsert) med følgende besetning: Ivar Hansson - gitar, Tore Herman Nilssen - trommer, Petter Anton Moe - bass og vokal, Olle Johnny Lande - vokal og bass og Bjørn Tore Bystrøm - gitar. Det var første gang siden 60-tallet at Lande og Moe spilte konsert sammen! 

Det ble utgitt en DVD i den forbindelse gjennom Kamerina Kulturverksted hvor Nilssen, Lande, Moe og Hansson blir intervjuet av Thor-Rune Haugen (The Zodiacsfan nr.1) På nevnte DVD er det også liveopptak fra jubileumskonserten  22/9-12 på Park Hotell Rjukan.

Diskografi
Gjest Bårdsen/Anne Knutsdotter (Troll single, 1964)
Sov dukke Lise/The pearls (Troll single, 1965)
På Hovedøen/Jezebel (Troll single, 1965)
Rush on/Melodi i F (Troll single, 1965)
When I see that girl of mine/It's too late my love (Troll single, 1966)
Lonely days/ No no no no (Troll single, 1966)Ulven Petter/Ved landsbyens gatelys (Troll single, 1966)A man/Don't go away (Troll single, 1967)Watch your step/Neighbour neighbour (Spelemannen single, 1987)
Maristisegna/Don't look at me/Tombstone shadow/Party line (TEFO CD-single, 1995)
The Zodiacs complete (Triola/Mälarmusik samle-CD, 1995)
Rush on (Tylden & Co. CD, 2002)
The Zodiacs 50 års Jubileumskonsert (Kamerina Kulturverksted, DVD, 2012)

Norske rockegrupper
Band etablert i 1962